
                                                    Nr.4c-3/171/2010
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru modificarea Ordonanţei Guvernului nr.21/1992 privind protecţia consumatorilor, republicată, transmis cu adresa nr.P.L.x. 363 din 31 mai 2010.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera Deputaţilor este Cameră decizională.

VICEPREŞEDINTE,

Eduard – Stelian Martin

Bucureşti, 25.09.2013




                                                    Nr.4c-3/171/2010
R A P O R T

asupra proiectului de Lege pentru modificarea Ordonanţei Guvernului nr.21/1992 privind protecţia consumatorilor, republicată


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu proiectului de Lege pentru modificarea Ordonanţei Guvernului nr.21/1992 privind protecţia consumatorilor, republicată, provenit dintr-o propunere legislativă a doamnelor senatori PD-L Sorina Plăcintă şi Mihaela Popa, a domnilor senatori PD-L Iulian Urban, Radu-Alexandru Feldman, Orest Onofrei, Gheorghe David, Tiberiu Prodan, Ion Bara, Viorel Badea, Ion Ruşeţ, Florian Staicu şi domnului senator PSD+PC Iulian Bădescu, transmis cu adresa nr.P.L.x. 363 din 31 mai 2010, înregistrat la comisie sub nr.23/171 din 01 iunie 2010.


Consiliul Legislativ, cu avizul nr.176/03.03.2010, avizează favorabil propunerea legislativă cu observaţii şi propuneri.



Guvernul, prin actul nr.961/12.04.2010, nu susţine adoptarea propunerii legislative.



Senatul, în  şedinţa din 26 mai 2010, a adoptat proiectul de lege cu un amendament.



Comisia juridică, de disciplină şi imunităţi, cu avizul nr.P.L.x.363/08.06.2010, a avizat favorabil proiectul de lege.



Proiectul de lege are ca obiect de reglementare modificarea şi completarea Ordonanţei Guvernului nr.21/1992 privind protecţia consumatorilor, republicată, cu modificările şi completările ulterioare, având ca scop:

- interzicerea inserării anumitor clauze în contractele încheiate de furnizorii de servicii financiare – introducerea literei h1) la art.93;

- limitarea sumei totale a penalităţilor de întârziere care pot fi percepute de furnizorii de servicii (telefonie, internet, etc.), cu excepţia furnizorilor de servicii financiare – introducerea art.912;

- posibilitatea sancţionării operatorilor economici pentru nerespectarea prevederilor privind limitarea sumei totale a penalităţilor de întârziere – modificarea litere f) a alineatului (1) al articolului 50.



Membrii Comisiei pentru industrii şi servicii au examinat proiectul de lege în şedinţa din 24 septembrie 2013 şi au hotărât, în unanimitate, să propună Plenului Camerei Deputaţilor respingerea acestuia, din următoarele considerente:
- în art.1 la Anexa Legii nr.193/2000, se menţionează că sunt considerate clauze abuzive acele prevederi contractuale care dau dreptul comerciantului de a modifica unilateral clauzele contractului. Prevederile art.93 lit.h) din Ordonanţa Guvernului nr.21/1992, raportate la prevederile Legii nr.193/2000, acoperă din punct de vedere juridic paleta clauzelor abuzive care fac obiectul contractelor între consumatori şi furnizorii de servicii;
- referitor la totalitatea penalităţilor de întârziere percepute consumatorilor, fundamentul existenţei şi a cuantumului penalităţilor în contractele dintre consumatori, de pe o parte, şi furnizori, pe de altă parte, îl reprezintă existenţa clauzei penale negociate de părţi şi acceptate de comun acord, ca în orice contract;

- soluţionarea solicitării plăţii unor penalităţi, unor prejudicii morale sau daune conexe remedierii ori a înlocuirii serviciilor necorespunzătoare cerute de consumatori sau de operatorii economici este de competenţa instanţei judecătoreşti competente ori a organismului de mediere competent.

La lucrările comisiei au fost prezenţi 31 de deputaţi din totalul de 32 de deputaţi membri ai comisiei.
La lucrările comisiei au participat, în calitate de invitaţi, din partea Autorităţii Naţionale pentru Protecţia Consumatorilor, domnul Marius Dunca – vicepreşedinte şi doamna Violeta Antohi – şef serviciu juridic.



În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

               VICEPREŞEDINTE,                              SECRETAR,

             Eduard – Stelian Martin                           Istvan Antal
Consilieri parlamentari,
Viorela Gondoş
Isabela Patricia Robe

